Tallinna Tehnikaülikool

Tallinna Tehnikaülikool (eestikeelne lühend TTÜ, varem TPI; rahvusvaheline lühend TalTech, varem TUT) on avalik-õiguslik ülikool Tallinnas. Ülikooli aadress on Ehitajate tee 5.

Suurbritannia ettevõtte Quacquarelli Symonds septembris 2015 avaldatud QS World University Rankingsi põhjal on Tallinna Tehnikaülikool maailma 650 parima ülikooli seas. Tehnikaülikoolide arvestuses on TTÜ maailma 50 parima hulgas.

Ajalugu

Tehnilistest erikursustest Tallinna Tehnikaülikoolini 
Tallinna Tehnikaülikool sai alguse 17. septembril 1918, mil Saksa vägede okupeeritud Eestis hakkas kohalikke tehnikaharitlasi koondav Eesti Tehnika Selts korraldama tehnilisi erikursusi. Pärast Eesti iseseisvumist kasvas üha enam vajadus inseneride, arhitektide ja tehnikute järgi. 1919. aastal jätkati tegevust Tallinna Tehnikumi (TT) nimelise erakoolina.

Edasise arengu huvides riigistati TT 1920. aastal ning noor õppeasutus saavutas peatselt riikliku kõrgkooli staatuse. Kuni 1931. aastani töötas TT kitsastes oludes Pikal tänaval, seejärel koliti endise Vene-Balti laevaehitustehase peahoonesse Koplis. Kuigi eesmärgiks oli kõrgkoolile oma hoone ehitamine, ei teostunud see piiratud eelarve tõttu. Hoolimata ainelisest kitsikusest leidus siiski piisavalt entusiastlikke noori, kes soovisid TT tehnikaharidust omandada.

1920. aastate lõpust pärssis TT arengut plaan liita kõrgkool Tartu Ülikooliga. Olukord paranes alles 1936. aastal, mil riigi juhtkond otsustas, et tehnikaülikool peab asuma Tallinnas. TT muudeti nõnda Tallinna Tehnikainstituudiks. 1938. aastal nimetati see omakorda ümber Tallinna Tehnikaülikooliks.

1938. aastal kuulusid Tallinna Tehnikaülikooli:
 Tallinna Tehnikaülikooli ehitus- ja mehaanikateaduskond ja
 Tallinna Tehnikaülikooli keemia- ja mäeteaduskond.

Teine maailmasõda katkestas aga alanud kiire arengu, sõjakeerises kaotas ülikool arvukalt nii õppejõude kui üliõpilasi, rääkimata varadest.

Sõjale järgnenud Nõukogude ajal kandis ülikool nime Tallinna Polütehniline Instituut (TPI). Seda kuni Eesti taasiseseisvumiseni. Hoolimata üldisest vaimsest surutisest tõusis ülikooli tase järjepidevalt. 1970. aastatest muutus aina vabamaks ka mõtete ja ideede levik. Kasvas üliõpilaskond ja tõusis õppejõudude kvalifikatsioon. TPI tegi märkimisväärseid edusamme teadusuuringute vallas, pälvides sellega NSV Liidu juhtiva tehnikaülikooli staatuse.

Oluliseks murdepunktiks sai oma ülikoolilinnaku väljaehitamisega alustamine Mustamäele 1960. aastate alguses. Uued tuuled hakkasid puhuma laulva revolutsiooni ajal, mil ülikool osales ühiskonnas toimuvates protsessides, panustades oluliselt riikliku iseseisvuse taastamisse. 1989. aastal võeti taas kasutusele Tallinna Tehnikaülikooli nimi.

Järgnenud paarikümne aasta jooksul on oluliselt laienenud õppekavad, aina rahvusvahelisemaks on muutunud üliõpilas- ja teadlaskond ning paranenud õpi- ja töötingimused. Tehnikaülikooli alluvuses on neli teaduskonda ja viienda teaduskonna staatuses olev Eesti Mereakadeemia, kaks kolledžit, 18 instituuti, innovatsiooni- ja ettevõtluskeskus Mektory ning muid asutusi. Kui enne teist maailmasõda õppis tehnikaülikoolis alla 500 üliõpilase, siis 2018. aastal oli üliõpilasi 10 852. Vilistlasi on ülikoolil juba pea 70 000.

Kronoloogia 
 17. septembril 1918 algas õppetöö Eesti Tehnika Seltsi asutatud eestikeelses insenerikoolis Tehnilistel Erikursustel.
 1919. aastal nimetati õppeasutus ümber Tallinna Tehnikumiks.
 1936. aastal Tallinna Tehnikum ja Tartu Ülikooli tehnikateaduskond likvideeriti, samaaegselt asutati Tallinna Tehnikainstituut.
 1. jaanuaril 1938 nimetati kool Tallinna Tehnikaülikooliks.
 Eesti NSV-s kandis kool nime Tallinna Polütehniline Instituut (lühend TPI), Tallinna Tehnikaülikooli nimi taastati 21. juulil 1989.
 1969. aastal avati Kohtla-Järve üldtehniline teaduskond (hilisem Tallinna Tehnikaülikooli Virumaa Kolledž).
 1999. aastal loodi  Tallinna Tehnikaülikooli Kuressaare Kolledž.
 2000. aastal lisandus Tallinna Tehnikaülikooli Virumaa Kolledž.
 2005. aastal avati TTÜ Säästva Tehnoloogia Instituut TTÜ (2007. aastast Tallinna Tehnikaülikooli Tartu Kolledž).
 2013. aastal avati TTÜ linnakus innovatsiooni- ja ettevõtluskeskus Mektory.
 2014. aastal liitus Tallinna Tehnikaülikooliga Eesti Mereakadeemia.
 2017. aastal liitus Tallinna Tehnikaülikooliga Eesti Infotehnoloogia Kolledž.
 2018. aastal võeti kasutusele rahvusvaheline lühend TalTech, ülikooli eestikeelne lühend on endiselt TTÜ.

Juhtimine 
Alates 2020. aastast on ülikooli rektor Tiit Land. Detsembris 2019 kinnitatud Tallinna Tehnikaülikooli nõukogu koosseisu kuuluvad Ardo Kamratov, Robert Kitt, Gunnar Okk, Mart Saarma, Andres Öpik, Heiti Hääl, Tõnis Kanger, Piret Mürk-Dubout, Arvo Oorn, Tiina Randma-Liiv ja Maive Rute.

18. mail 2020 valiti Tallinna Tehnikaülikooli rektoriks Tiit Land. Ta asus ametisse 1. septembril 2020.

Rektorite loend 
 1936–1939 Paul Kogerman (1891–1951) Raimla
 1939–1941 Jüri Nuut (1892–1952)
 1941–1944 Robert Livländer (1903–1944)
 1944–1948 Albrecht Altma (1897–1969)
 1948–1951 Richard Mahl (1898–1964)
 1951–1959 Ludvig Schmidt (1894–1982)
 1960–1976 Agu Aarna (1915–1989)
 1976–1991 Boris Tamm (1930–2002)
 1991–1999 Olav Aarna (sündinud 1942)
 2000–2005 Andres Keevallik (sündinud 1943) Liivika
 2005–2010 Peep Sürje (1945–2013)
 2010–2015 Andres Keevallik (sündinud 1943) Liivika
 2015–2020 Jaak Aaviksoo (sündinud 1954)
 2020– Tiit Land (sündinud 1964)

Teaduskonnad, teaduskondade instituudid ja keskused 
 Infotehnoloogia teaduskond
 Arvutisüsteemide instituut
 Tarkvarateaduse instituut
 Tervisetehnoloogiate instituut
 Thomas Johann Seebecki elektroonikainstituut
 IT kolledž
 Inseneriteaduskond
 Ehituse ja arhitektuuri instituut
 Elektroenergeetika ja mehhatroonika instituut
 Energiatehnoloogia instituut
 Materjali- ja keskkonnatehnoloogia instituut
 Mehaanika ja tööstustehnika instituut
 Tartu kolledž
 Virumaa kolledž
 Loodusteaduskond
 Geoloogia instituut
 Keemia ja biotehnoloogia instituut
 Küberneetika instituut
 Meresüsteemide instituut
 Majandusteaduskond
 Majandusanalüüsi ja rahanduse instituut
 Ragnar Nurkse innovatsiooni ja valitsemise instituut
 Õiguse instituut
 Ärikorralduse instituut
 Eesti Mereakadeemia

Asutused 
 Virumaa Kolledž. Järveküla tee 75, Kohtla-Järve
 Tartu Kolledž. Puiestee tänav 78, Tartu
 Geoloogia Instituut (endine Teaduste Akadeemia Geoloogia Instituut), Ehitajate tee 5, Tallinn
 Raamatukogu. Akadeemia tee 1, Tallinn.
 Muuseum. Akadeemia tee 1, Tallinn
 Sertifitseerimisasutus. Akadeemia tee 5, Tallinn
 Tehnomeedikum. Akadeemia tee 5, Tallinn

Audoktorid 
Audoktorite loend:

Sport 
Tallinna Tehnikaülikoolil on oma spordihoone. Ülikooliga on seotud mitu spordiklubi:
 TalTechi korvpalliklubi
 Tamsalu Los Toros / TalTech (korvpalli esiliigameeskond)
 TalTechi võrkpallimeeskond
 TalTech/Tradehouse võrkpallinaiskond
 TalTech cheerleaders
 TalTech SK/Haapsalu LTK (lauatennis)
 TalTech SK (saalihoki)

Vaata ka 
 Mente et Manu
 Tallinna Tehnikum (1920–1936)
 Tehnikaülikooli Akadeemiline Meeskoor

Viited

Välislingid 

 Koduleht
 Eesti Vabariigi Tallinna Tehnikainstituudi seadus
 Tehnikainstituut avati pidulikult
 TTÜ saab sügisel uue raamatukogu EPL, 20. veebruar 2009

Eesti ülikoolid
Tallinna kõrgkoolid
Eesti personaalsed omavalitsused